PTT ไตรมาส 3 กำไรเหลือ 8.8 พันล้าน เหตุขาดทุน FX เพิ่ม – ส่วนแบ่งบ.ลูกลด
PTT กำไรไตรมาส 3/65 ลดลง 62% เหลือ 8,884 ล้านบาท จากงวดเดียวกันของปีก่อน 23,652 ล้านบาท เซ่นขาดทุนอัตราแลกเปลี่ยนเพิ่มขึ้น และส่วนแบ่งบริษัทย่อยลดลง ส่วนงวด 9 เดือนแรกมีกำไรสุทธิอยู่ที่ 73,303 ล้านบาท 
PTT กำไรไตรมาส 3/65 ลดลง 62% เหลือ 8.8 พันล้านบาท จากงวดเดียวกันของปีก่อน 23,652 ล้านบาท เซ่นขาดทุนอัตราแลกเปลี่ยนเพิ่มขึ้น และส่วนแบ่งบริษัทย่อยลดลง ส่วนงวด 9 เดือนแรกมีกำไรสุทธิอยู่ที่ 73,303 ล้านบาท
10 พ.ย. 2565

บริษัท ปตท. จำกัด (มหาชน) หรือ PTT รายงานผลการดำเนินงานไตรมาส 3/65 และงวด 9 เดือนปี 65 ดังนี้

สำหรับผลการดำเนินงานไตรมาส 3/2565 บริษัทมีกำไรสุทธิอยู่ที่ 8,884 ล้านบาท ลดลง 62% จากงวดเดียวกันของปีก่อน 23,653 ล้านบาท สาเหตุจาก EBITDA 92,227 ล้านบาท ลดลง 16.5% จากงวดเดียวกันของปีก่อน 110,522 ล้านบาท โดยหลักจากกลุ่มธุรกิจธุรกิจปิโตรเคมีและการกลั่นจากผลการดำเนินงานของธุรกิจปิโตรเคมีที่ปรับตัวลดลงจากส่วนต่างราคาผลิตภัณฑ์ และวัตถุดิบของผลิตภัณฑ์ปิโตรเคมีส่วนใหญ่ทั้งสายโอเลฟินส์ และอะโรเมติกส์ปรับตัวลดลง รวมถึงปริมาณขายที่ลดลงจากการปิดซ่อมบำรุงตามแผนของโรงปิโตรเคมี รวมทั้งธุรกิจการกลั่นมีผลการดำเนินงานลดลงจากขาดทุนสต๊อกน้ำมันเพิ่มขึ้น
นอกจากนี้กลุ่มธุรกิจก๊าซธรรมชาติมีผลการดำเนินงานที่ปรับตัวลดลงจากกำไรขั้นต้นของธุรกิจจัดหาและจัดจำหน่ายก๊าซฯ และธุรกิจ NGV ซึ่งมีต้นทุนค่าเนื้อก๊าซฯ ที่เพิ่มขึ้นมาก ตามราคา Pool Gas ที่เพิ่มขึ้นจากปริมาณและราคา LNG นำเข้าที่สูงขึ้น ประกอบกับมีขาดทุนจากอัตราแลกเปลี่ยนเพิ่มขึ้น
อีกทั้ง ส่วนแบ่งกำไรจากการร่วมค้าและบริษัทร่วม 156 ล้านบาท ลดลง 93% จากงวดเดียวกันของปีก่อน 2,233 ล้านบาท รวมถึงขาดทุนจากอัตราแลกเปลี่ยน 19,850 ล้านบาท จากงวดเดียวกันของปีก่อน 6,405 ล้านบาท